李花已盡再用前韵末章專屬蒙景明資一笑也
作者：馮時行
朝代：宋

paragraphs: 向來風前見桃李，今日紛紛落風尾。
老人於花亦何有，不用天公事嗔喜。
漫天高跨風力長，更飛急雨湔餘香。
雪兒歌底踏舞馬，燕子泥邊隨濫觴。
明粧皎皎爭前列，觸手還羞疑不潔。
芳菲已斷陽臺夢，只有消煩嚼冰雪。
明年祇應花更奇，豈無方畧留春輝。
欲作短章憑阿素，只待西隣之子歸。